SETบ่ายยืนเหนือแนวต้าน 1,400 จุดโบรกฯแนะซื้อ IRPC ชูกำไรเติบโตสูง
แนวโน้มการลงทุนในช่วงบ่ายนี้ ตลาดฯคงจะยืนในแดนบวกได้ แต่ upside คงไม่มาก พร้อมให้แนวรับ 1,400-1,390 จุด ส่วนแนวต้าน 1,410-1,420 จุดโบรกฯแนะซื้อ IRPC ชูกำไรเติบโตสูง
17 พ.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (17 พ.ค.) ดีดตัวรับแรงหนุนกลุ่ม ICT หลังประมูล 4G ชัดเจนขึ้น และกลุ่มพลังงานยังรับผลบวกราคาน้ำมันขยับขึ้นและ”โกลด์แมน แซคส์”เล็งปรับเพิ่มคาดการณ์ราคาน้ำมันดิบ บ่ายนี้ตลาดฯคงยังยืนในแดนบวกได้ แต่ upside ไม่มาก พร้อมให้แนวรับ 1,400-1,390 แนวต้าน 1,410-1,420 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ดีดตัวขึ้นไปได้ค่อนข้างดี โดยมีปัจจัยระยะสั้นจากเรื่องความชัดเจนในการประมูล 4G ทำให้หุ้นขนาดใหญ่ในกลุ่ม ICT ปรับตัวขึ้นไปได้ นอกจากนี้ ยังได้แรงหนุนจากราคาน้ำมันที่ปรับตัวขึ้นด้วย
ด้านตลาดหุ้นอื่นในภูมิภาคเอเชียเช้านี้จะอิงในแดนบวกรับผลจากราคาน้ำมันที่ดีดตัวขึ้นหลังจากที่”โกลด์แมน แซคส์”เล็งปรับเพิ่มคาดการณ์ราคาน้ำมันดิบในปีนี้ด้วย 
แนวโน้มการลงทุนในช่วงบ่ายนี้ ตลาดฯคงจะยืนในแดนบวกได้ แต่ upside คงไม่มาก พร้อมให้แนวรับ 1,400-1,390 จุด ส่วนแนวต้าน 1,410-1,420 จุด
บล.ธนชาต ระบุในบทวิเคราะห์ (17 พ.ค.) ว่าเริ่มมีสัญญาณฟื้นตัวหลังกลับมายืนเหนือ 1,400 จุด การ “พักฐาน” ของ SET อาจจบเร็วกว่าที่คาดจากแรงหนุนหุ้นสื่อสารหลัง TRUE ไม่ร่วมประมูลคลื่น และกลุ่มพลังงานตามราคาน้ำมันที่ปรับตัวสูงขึ้น,FED ชะลอการขึ้นอัตราดอกเบี้ย และกำไรไตรมาส 1/59 ที่ทยอยออกมาไม่ได้แย่อย่างที่กังวลไว้ก่อนหน้า เป็นปัจจัยหนุน SET ระยะสัปดาห์ไปที่ 1,430-1,460 จุด
“ซื้อ” IRPC เป็น Top Picks ในกลุ่มพลังงาน ด้วยเป้าหมายพื้นฐาน 6.70 บาท  จาก 1) แนวโน้มกำไรระยะยาวดีขึ้นจากการประหยัดต้นทุน และประสิทธิภาพการผลิตที่ดีขึ้น 2) อัตราการเติบโตกำไรเฉลี่ย 21% ต่อปีในช่วง ปี 59-60 3) โครงการ UHV หนุน Product Mix และอัตรากำไรขึ้น 4) ซื้อขายที่ PE 8.7x และ PBV 1.3x ซึ่งถูกเกินไป และ 5) ทางเทคนิคแกว่งฟื้นตัวขึ้นจากฐานกรอบขาขึ้น เป้าหมายเทคนิค 5.30 ถัดไปที่ 5.60 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า 
ADVANC มูลค่าการซื้อขาย 2,809.92 ล้านบาท ปิดที่ 157.00 บาท เพิ่มขึ้น 10.00 บาท
JAS    มูลค่าการซื้อขาย 1,252.52 ล้านบาท ปิดที่   4.66 บาท ลดลง   0.02 บาท
PTTEP มูลค่าการซื้อขาย 1,076.21 ล้านบาท ปิดที่ 77.75 บาท เพิ่มขึ้น 2.25 บาท
TRUE   มูลค่าการซื้อขาย  988.51 ล้านบาท ปิดที่   7.50 บาท เพิ่มขึ้น 0.15 บาท
TPIPL  มูลค่าการซื้อขาย 961.35 ล้านบาท ปิดที่   2.30 บาท ลดลง   0.28 บาท
 